Hekalė
Hekalė (sen. gr. Ἑκάλη = Hekálē) – graikų mitologijos veikėja, senutė, suteikusi prieglobstį Tesėjui. Pasakojama, kad Tesėjas vykęs medžioti laukinio jaučio, niokojusio Maratono apylinkes. Kilus audrai, Tesėjas radęs priebėgą pas Hekalę. Grįžęs iš medžioklės, Tesėjas norėjęs senutei atsilyginti, bet nespėjęs, nes ši per tą laiką pasimirusi. Hekalės garbei jis įsteigęs Hekalesijų šventę. Iki šių dienų išliko Kalimacho poemos „Hekalė“ nuotrupų.